Лютви Местан
Лютви Ахмед Местан е български политик. Избран е за председател на Движението за права и свободи (ДПС) на 19 януари 2013 г.. Народен представител в XXXVIII, XXXIX, XL, XLI, XLII и XLIII народно събрание. Бил е председател е на Парламентарната група на ДПС. Изключен от всички ръководни постове в ДПС, от парламентарната група и като член на партията след решение на Централния съвет на партията, взето на 24 декември 2015 г.

Биография 
Лютви Местан е роден на 24 декември 1960 година в село Чорбаджийско, Момчилградско. По време на т. нар. Възродителен процес името му е променено на Владимир Зидаров.

Завършва българска филология във Великотърновския университет „Кирил и Методий“ (1985) и право, работи като учител в Угърчин, Ловешко и Момчилград. От 1991 г. е началник на общинския отдел „Образование и култура“, а след това – заместник-кмет на Момчилград.

Местан е сред основателите на СДС в Момчилград, от където е кандидат за депутат през 1990 г. с българското си име Владимир Зидаров . Преминава в ДПС през 1993 г. Поема поста заместник-председател на ДПС на 11 юли 2005 г. Избран е за председател на ДПС на 8-а национална конференция на партията на 19 януари 2013 г.

Депутат е от Движението за права и свободи от 1997 г. – в 38-о (в коалицията „Обединение за национално спасение“, XXXIX, XL и XLI народно събрание. В парламентарната си дейност е бил член на следните комисии:
 временна комисия по Правилника за организацията и дейността на Народното събрание (11 юли – 18 август 2005 г.);
 временна комисия за проучване и ликвидиране на щетите от наводненията и за изготвяне на предложения за оптимизиране на модела на действия на държавните органи по управление при кризи (от 10 август 2005);
 комисия по образованието и науката – председател (от 24 август 2005 г.);
 комисия по гражданското общество и медии (от 24 август 2005 г.);
 делегация в Парламентарната асамблея на Организацията за сигурност и сътрудничество в Европа – заместник-ръководител (от 28 септември 2005 г.).

Навръх рождения си ден през 2015 г. е изключен от партия ДПС.

ДОСТ 
През месец февруари 2016 г. учредява партия, наречена ДОСТ (Демократи за отговорност, свобода и толерантност).

Партията под негово ръководство не участва на парламентарните избори през април 2021 г., но призовава симпатизантите на ДОСТ да гласуват за Демократична България.

Други 
През септември 2007 година от публикуваните документи на Комисията по разкриване на досиетата става ясно, че Лютви Местан е сътрудник на Трето управление (военно контраразузнаване – ВКР) на Държавна сигурност в периода 1979 – 1981 година, действал в качеството на агент под псевдонима „Павел“.

През лятото на 2008 година Лютви Местан е обвиняван в намерение да премахне българския като официален език в България. Причина за това става фактът, че в качеството си на председател на Комисията по образование и наука представя пред парламента законопроект на правителството, според който се отменя т. 4 на чл. 16 от Закона за народната просвета („Държавните образователни изисквания се отнасят за: ... 4. усвояването на книжовния български език“). По-късно тази точка от предложението не е приета.

През 2014 година Местан критикува за първи път остро акт на съдебната система, наричайки го „облечено в правни тоги пристрастие“.

Семейство 
Лютви Местан има 3 деца. Женил се е 2 пъти. Бившата му съпруга Нурсен (дъщеря на ръководител на БКП в Момчилград) живее в Турция. С нея има 2 деца – Денис и Елиз.

Настоящата му съпруга е Ширин Местан (дъщеря на Хасан Али – политик и депутат от ДПС в началото на 1990-те години, заместник-министър на земеделието в кабинета на Стефан Софиянски) е била председател на Държавната агенция за закрила на детето (2001 – 2009). Имат общ син – Ервин.

Инцидент 
На 14 април 2019 година Лютви Местан участва в тежък пътен инцидент, в който загива 6-месечно бебе, за чиято смърт той е обвиняем. По случая Местан е първоначално задържан и после пуснат под 10 000 лв. гаранция, която непосредствено след това бива върната поради липса на доказателства за приход.

Източници

Външни препратки 
 Профил на сайта на Народното събрание, източник на първоначалните данни; снимка.
 Кой е Лютви Местан – биографична справка в Dnevnik.bg, 19 януари 2013
 „Лютви Местан – европейското лице на ДПС с... европейска съпруга“, blitz.bg, 19 януари 2013 г.

Членове на ДОСТ
Членове на ДПС, сътрудници на Държавна сигурност
Членове на СДС, сътрудници на Държавна сигурност
Народни представители от Движението за права и свободи
Народни представители, сътрудници на Държавна сигурност
Български учители
Възпитаници на Великотърновския университет
Български мюсюлмани
Българи от турски произход
Родени в област Кърджали
Момчилградчани